Cegléd Város Polgármesterétől

2700 Cegléd, Kossuth tér 1.

Levélcím: 2701 Cegléd, Pf.: 85.

Tel.: 06/53/511-400

|  |  |
| --- | --- |
| **Szám:** /2025.  **Előterjesztő:** Dr. Csáky András polgármester  **Szakmai et.:** Mótyán Krisztián, ügyvezető | **Tárgy:** Cegléd,4546 és 4547 hrsz-ú ingatlanokkal kapcsolatos döntés  **Melléklet:** Változási vázrajz |

**ELŐTERJESZTÉS**

**A Képviselő-testület 2025. február 13-i ülésére**

**Tisztelt Képviselő-testület!**

Cegléd Város Önkormányzat kizárólagos tulajdonában áll a Cegléd, belterület 4546 hrsz-ú, „kivett beépítetlen terület” megnevezésű, 1 ha 2726 m2 területű ingatlan, mely a valóságban az Akácos u. 1. szám alatt helyezkedik el.

A 205/2019.(VI.20.) ök. határozattal a Képviselő-testület az ingatlant értékesítésre kijelölte elsősorban a Családi Otthonteremtési Kedvezmény (CSOK) támogatásban részesülő, másodsorban a támogatást nem igénylő pályázók részére.

Az ingatlanon korábban társasház volt, ez a 92/2020.(VI.25.) ök. határozat alapján megszüntetésre került.

A 160/2024.(V.16.) ök. határozattal a Képviselő-testület hozzájárult a 4546 hrsz-ú ingatlan megosztásához, és utasította a VÁRVAG Kft-t a telekmegosztást követően az értékbecslés elkészítésére, és annak a Képviselő-testület elé történő előterjesztésére.

A 4546 hrsz és a szomszédos 4547 hrsz megosztását követően létrejönnek a 4546/1-22 hrsz-ú említett ingatlanok (az övezeti besorolás 22 db telek kialakítását tette lehetővé a mellékelt változási vázrajz alapján). A telekalakítás ingatlan-nyilvántartásban történő bejegyzése folyamatban van a Pest Vármegyei Kormányhivatal Földhivatali Osztályánál.

A Képviselő-testület korábbi határozatával elfogadta a telekalakításról szóló vázrajzot, a Földhivatali Osztály azonban kéri, hogy a bejegyzéshez a testület a 4547 hrsz esetében is járuljon hozzá. Ezen telek területéből kerül leválasztásra egy rész, a 4547 hrsz nem változik, csak a területe csökken. Továbbá, tekintettel arra, hogy a 4547 hrsz társasházként van nyilvántartva (jelenleg a négy lakásból egy lakott), az alapító okiratot is szükséges módosítani a területcsökkenés miatt.

Jelen előterjesztés határozata egy adminisztratív pontosítás, a Földhivatali Osztály részére szükséges döntés a 4546 hrsz mellett a 4547 hrsz telekalakítására vonatkozóan is, a 4546 hrsz telekfelosztásának bejegyzése okán.

Az ingatlanok megosztásához, és a társasházi alapító okirat módosításhoz tulajdonosi döntés szükséges Cegléd Város Önkormányzatának a vagyongazdálkodásról szóló többször módosított 1/2018. (I.31.) önkormányzati rendelete 14. § alapján.

*„14§ (1) Az üzleti vagyonnal kapcsolatos valamennyi tulajdonosi jogosultságot – ha önkormányzati rendelet másként nem rendelkezik – a (2) bekezdésben foglalt kivétellel a Képviselő-testület gyakorolja.”*

Jelen előterjesztést a **Gazdasági** **Bizottság tárgyalja,** továbbáa Képviselő-testület és szervei szervezeti és működési szabályzatáról szóló 22/2024. (XI. 12.) önkormányzati rendelet 50/B. § (1) és (2) bekezdésében, valamint a 411/2024.(XII. 11.) Ök. határozatban foglaltakra tekintettel **Dr. Ferenczi Norbert tanácsnok** véleményezheti.

A bizottság véleménye – jegyzőkönyvi kivonat formájában – a Képviselő-testület ülésén, helyben osztott anyagként kerül ismertetésre.

A döntéshozatal *Magyarország helyi önkormányzatairól szóló 2011. évi CLXXXIX. törvény* (Mötv.)46. § (1) bekezdése alapján, a (2) bekezdésben foglaltakra figyelemmel **nyilvános ülés** keretében, az Mötv. 50. § rendelkezései alapján - figyelemmel a KT. SzMSz 59. §-ában foglalt rendelkezésekre - **egyszerű többségű** szavazati arányt igényel.

Kérem Tisztelt Képviselő-testületet, döntését meghozni szíveskedjék.

Cegléd, 2025. január 31.

Dr. Csáky András

polgármester

**Határozati javaslat**

**Cegléd Város Önkormányzatának Képviselő-testülete**

1. hozzájárul Cegléd Város Önkormányzat kizárólagos tulajdonában levő Cegléd, belterület 4546 és 4547 hrsz-ú ingatlanok megosztásához a KISHOLD Földmérő Bt. által készített, jelen határozat mellékletét képező, 98/2020. munkaszámú változási vázrajz alapján,
2. hozzájárul a 4547 hrsz-ú ingatlan alapító okiratának az 1. pont szerinti telekalakítás alapján szükséges módosításához, és felhatalmazza a polgármestert az okirat és a kapcsolódó dokumentumok aláírására,
3. utasítja a VÁRVAG Nonprofit Kft.-t a szükséges intézkedések megtételére.

**Határidő:** azonnal **Felelős:** Dr. Csáky András polgármester

**A határozatot kapják:**

1. VÁRVAG Nonprofit Kft. 2 pld-ban
2. Ceglédi Közös Önkormányzati Hivatal (térinformatika)
3. Ceglédi Közös Önkormányzati Hivatal (vagyonkataszter)
4. Irattár

**Láttam:**

Dr. Diósgyőri Gitta

címzetes főjegyző